《星堕》
明代·沈周

惟己酉十月，五日立冬始。
鸡后涉黎明，寤者稍稍起。
有星流西北，而从东南止。
其大如车轮，蓬然曳长尾。
撒星更抛焰，遗落相蕊蕊。
其光白中黄，烛地以昼比。
行旅尽惊仆，吠犬鸣鹜雉。
堕地如炮声，引响久未已。
床闼皆簸撼，约闻三百里。
七月尝示异，不意复有此。
瞥过视莫谛，堕处曷究拟。
至地当有化，其形当何似。
其堕当何曜，其罚当何理。
窃谓经与纬，堕一天缺纪。
无乃金火余，其气互合耳。
余衍固非正，谪罚自有旨。
灾祥付茫茫，不敢扣太史。

作者简介：沈周（1427～1509）明代杰出书画家。字启南，号石田、白石翁、玉田生、居竹居主人等。汉族，长洲（今江苏苏州）人。生於明宣德二年，卒於明正德四年，享年八十三岁。不应科举，专事诗文、书画，是明代中期文人画“吴派”的开创者，与文徵明、唐寅、仇英并称“明四家”。传世作品有《庐山高图》、《秋林话旧图》、《沧州趣图》。著有《石田集》、《客座新闻》等。